Bolli Kristinsson athafnamaður , lengst af kenndur við Sautján , fer á kostum í heilsíðugrein í Fréttablaðinu í dag í nafni Miðbæjarsamtakanna . Þar svarar hann annarri grein eftir Pál Tómas Finnsson , sem reyndar er búsettur í Danmörku , þar sem Miðbæjarfélagið var sakað um rangfærslur í málflutningi gegn lokun bílaumferðar á Laugavegi og Skólavörðustíg . Bolli segir : “ Með þessum skrifum sínum gerir Páll Tómas lítið úr baráttu fjölda fyrirtækja sem róa mörg hver lífróður , en undirrituðum er hulin ráðgáta hvað rekur íbúa í Danmörku til að agnúast með slíkum hætti út í baráttu rekstraraðila í miðbæ Reykjavíkur . ” Sem kunnugt er af fréttum hafa margar verslanir hrakist af Laugavegi eftir að bílaumferð var þar bönnuð : “ Eigendur flestra þessara verslana hefðu helst af öllu kosið að halda rekstrinum áfram á sínum gamla stað , enda á miðbærinn sérstakan stað í hjörtum okkar allra . Þeir standa aftur á móti margir frammi fyrir þeirri spurningu að glata annaðhvort ævistarfinu ellegar flytja úr miðbænum , ” segir Bolli . Kannanir hafa sýnt að meirihluti rekstraaraðila í Kvosinni , á Hafnartorgi og Granda styðja lolun Laugavegar fyrir bílaumferð andstætt við kaupmenn sem þar starfa . “ Kannski halda viðkomandi rekstraraðilar að það auki viðskiptin hjá sér að loka götum annars staðar , hver veit ? , ” segir Bolli og skýtur svo hugmynd að Páli Tómasi : “ Hvers vegna tekur þú þig ekki til og berst fyrir lokun gatna í Kvosinni , í nágrenni Hafnartorgs og úti á Granda ? Rekstraraðilar á þeim svæðum virðast vera hrifnir af lokuðum götum . ” Sjá alla greinina hér og tengda frétt hér .